**Шеберлік сыныбы:**

**«Демократиялық қоғамда журналист мәртебесін**

**құқықтық тұрғыдан айқындаудың ерекшеліктері (отандық тәжірибе)»**

*"Тұрақты даму мақсатында халықаралық журналистиканы оқыту модельдері (MTIJ) атты IV халықаралық ғылыми-тәжірибелік конференциясы. Алматы, Қазақстан; 8 сәуір, 2019жыл.*

Қарбалас сәт, қабағат қимылға толы қазіргі ақпараттық технологиялар заманы журналистиканың беталысын мүлдем басқа бағытқа өзгертіп жібергенді. Біз қағаз мәдениетінен электронды мәдениетке ауысып, сандық жүйеде хабар тартуға көштік, мультимедиалық мүмкіндіктер сиқырға бергісіз ғажайыптар жасауда. Коммуникация құралдарының дамуы ақпарат аламсуды жылдамдатып қана қоймай, барынша жеңілдете түсті. Қалта телефонынан онлайн режимге қосылып, әлемнің кез келген нүктесінен бейне, аудио, фото және мәтіндік хабарлама жолдай аламыз. Әлеуметтік желінің белсенділігі блогерлер қатарын өсірді. Нью-Йорк университетінің журналистика профессоры Джэй Роузен: «Азаматтық [журналистика](https://kk.wikipedia.org/wiki/%D0%96%D1%83%D1%80%D0%BD%D0%B0%D0%BB%D0%B8%D1%81%D1%82) дегеніміз – бұл біз бұрын аудитория деп таныған адамдар»,- деп өте дәл анықтама береді.

Қазақстанда журналистика мамандығы брендке айналып үлгерді. Екінің бірі БАҚ бетінде бағын сынап, қалам қайраткері атануға құмбыл. Танымалдылық деген сиқыр бар. Оған ұмтылғандардың барлығы табысқа жетудің төте жолы тележүргізуші болу деп ұғып, «сиқырлы жәшіктің» ішінен табылуға құмар. ХVI ғасырда өмір сүрген Нострадамус: «XX ғасырда әрбір үйде жалғыз көзді шайтан отырады»,- деп болжап, адамзат баласының санасында төңкеріс жасайтын бір ғылыми-техникалық жаңалықтың өмірге келетінін айтқан. Бүгінгі ғалымдар әйгілі көріпкел «теледидарды меңзеген» деген тоқтамда. Әлемдегі саяси билігі ауысқан мемлекеттерге қарасаңыз, бәрінде оппозицияның күш алып, белсенді әрекетке көшуіне себепші жалғыз фактор, ол – әлгілердің қолында теледидардың болуы.

Жаңа технологиялармен жарақтану мемлекеттердің шекара қызметінің қырағылығын арттырды. Сақтық шаралары бейнекамера, электронды сым, лазерлік белдеу, т.б. арқылы күшейтілді. Ілуде біреу болмаса, қазір бөтен елдің аумағына жасырынып, қылмыстық жолмен кіру оқиғалары сирек тіркеледі. Мұны біздің қазақстандық әскерилердің жылдық есептеріндегі мәліметтер де растайды. Сонда жау қайдан келеді? Бұған жауап біреу: қазір алағат пиғыл, арамза ойы барлар ылаңды іштен салады да, ой-санаңды, дүниетанымыңды өзіне тәуелді етіп, территорияңды десант түсірмей-ақ жаулап алады. Жаттың мәдениетін жалға алып, рухани жалаңаштансаң, көп кешікпей динозавр-ұлтқа айналып, жойыласың.

Өкінішке қарай, қазір еліміздің ақпарат кеңістігі ала-құла күйде. Мазмұны күмәнді, ақаиқаты тексерілмеген материалдарды жиі жариялап, соқтасы толған сыздауықтай жарылғалы тұр. «Қазақстан Мұсылмандар одағы мен Орта Азиядағы адам құқықтары жөніндегі мұсылмандар комитеті жүргізген әлеуметтік сауалнама қорытындысы бойынша, атақты рэпер, қазақтың халық ақыны МС Сайлаубек «Жыл адамы» атанды»,- деп жазады «Nur.kz» сайты. «Бүкіл отандық БАҚ-тың қызығушылық тудыруына қарағанда, біздің басты мәдени трендімізді осы тұлға қалыптастыруда деп айтуға толық негіз бар»,– делінген Мұсылмандар одағының баспасөз қызметі таратқан ақпаратта. Жасыратыны жоқ, бұл мәлімет бізге, керісінше, «Жылдың қаралы хабарындай» әсер етті.

Михаил Булгаковтың «Собачье сердце» повесінің кейіпкері П.П.Шариков пен біздің «рэпер» МС Сайлаубек екеуінің болмыс-бітімінен айнымас ұқсастық көруге болады. Жазушы тәжірибелік жолмен «жаңа адамға» айналған Полиграф Полиграфовичтің типажы арқылы билікке керзі етікпен келген большевиктер орнатқан қоғам өмірін әшкерелейді. Құмырадан шыққан жынның айналасын қалай жәукемдеп бітерін шебер суреттейді. Ақша қопырап, шаруашылық тоқырап жатқан тоқсаныншы жылдары елімізде: «Алдымен экономика, содан кейін барып мәдениет!»,– деген ұран ортаға тасталды. Рухани Чернобыль жарылып, марту басқан ботана ортадан ахлақтан ада, абыройдан жұрдай МС Сайлаубектей мәдени құбыжықтар өсіп шықты.

Нобель сыйлығының лауреаты, түрік жазушысы Орхон Памуктың «Менің атым Қырмызы» атты романының кейіпкері: «Ей, Жаратушы Ием, Құранда Шайтанның аты 42 рет аталады, бұл оған тым көп жарнама емес пе?!»- дейді. Бұл мысал оқырман ретінде әрбір саналы азаматты ойландырары хақ. Ұлттық санамызды қоғамдық әжетханаға айналдырған МС Сайлаубектен «мегажұлдыз» жасаған өзіміз. Басқа-басқа, «Nur.kz» сияқты сайттарға ол жөнінде «қазақ халқының танымал ақыны» деген жолдардың жариялануы ешқандай шеңберге сыймайды. Біз өзін-өзі сыйлайтын мемлекеттерге тән масс-медианың бағыт-бағдарын демократиялық заңдылықтарға сай реттеп, күзет пен ізеттің, қасиет пен машықтың арасын айыр білуіміз керек. Ақпарат кеңістігін өзгенің билеуіне беріп қойған елдің жолы қашанда тұйыққа тіреледі.

Американдық саясаттанушы Сэмюэл Хантингтонның «Өркениеттер қақтығысы» еңбегі халықаралық қарым-қатынас мамандары, ғалымдар арасында қызу пікірталас тудырғаны мәлім. Онда автор жаңа дәуірдегі әлемнің беталысын бяндайды. Бір кезде дүниежүзі екі лагерьге бөлінді: біріншісі – демократия мен еркін нарықтық қарым-қатынастарды дәріптеген батыстықтар, екіншісі – экономикалық тұрғыдан әлсіз дамыған, коммунисттік идеяларды басшылыққа алған Жер шарының шығыс бөлігі. КСРО ыдырап, «қырғиқабақ соғыстың» аяқталуы идеологиялық біртектілікке негізделген әлемдік тәртіпті өзгертті. Әр азаматтың алдында «Мен кіммін: батыстықпын ба, шығыстықпын ба?», «Қандай идеолгиялық лагерьге жатамын?», «Коммунистік жүйеге бойсұнамын ба, әлде демократиялық құндылықтарғы арқа сүйеймін бе?» деген сұрақ тұрды. Міне, осы тұста мәдени құндылықтарға негіздеген ұлттық мемлекеттердің рөлі арта түсті. «Ұлттық мемлекеттер халықаралық сахнада ең маңызды ойыншылар болып қалады, олардың одақтасуы, мүдделерінің тоғысуы мәдени және өркениеттік факторлармен анықталады»,– дейді Сэмюэл Хантингтон.

Мәдениет, ол – тілге, дінге, дәстүрге және этникалық ерекшеліктерге негізделген әлеуметтік құрылым. Ал, мәдениеттің ең жоғарғы сатысы – өркениет. Автордың пікірінше, оның саяси жүйе мен идеологияға ешқандай қатысы жоқ: өркениетті елдің бірі демократиялық, екіншісі коммунистік жолды таңдауы мүмкін. «Жаңа дүниеде ең ауқымды, маңызды және қауіпті қақтығыстар әлеуметтік топтар, кедейлер мен байлар арасында емес, әртүрлі, әралуан мәдениеттер арасында болады»,– дейді автор.

Карл Маркс: «Баспасөз бостандығы болмаған жерде, басқа бостандықтардың бәрі бекер»,- дейді. Қазір елімізде ашық пікір алаңы жанданып, пост кеңестік өзге елдермен салыстырғанда «микрофон еркіндігі» барлығы сезіледі. Бұл – демократиялық қоғамның ең басты шарты. Қазақстан Республикасы Конституциясының 20-бабында: «1. Сөз бен шығармашылық еркіндігіне кепілдік беріледі. Цензураға тыйым салынады; 2. Әркімнің заң жүзінде тыйым салынбаған кез келген тәсілмен еркін ақпарат алуға және таратуға құқығы бар»,- деп нақты көрсетілген.

Жазушы, журналистика мэтрі Шерхан Мұртазаның қалам қайраткерлерінің ауыр бейнеті туралы: «Арқалағаны алтын, жегені жантақ»,- деп ашына айтақыны бар. Қазір қоғамда журналист мәртебесін айқындау, оны заңмен бекіту туралы қызу пікріталас жүруде. Көрші Ресейде оның қызметін адвокаттармен теңестіру керек деген де ұсыныстар айтылып қалады. Демократиялық жүйеде мемлекеттік БАҚ-тың жұмыс істеуі «сарай баспасөзін» көбейтіп, оның ашықтығына, ой еркіндігінің салтанат құруына кедергі келтіреді деген көзқарас үстемдік құрған. Сондықтан еліміздегі барлық масс-медиа АҚ, ЖШС, ЖК, ҚБ, т.б. бизнес құрылымдардың өнімі санатына жатады. Бұл оның әлеуметтік мәртебесінің әлсіреуіне алып келіп, мемлекеттік бағдарламалар арқылы бюджеттік мекеме қызметкерлері падаланытын жеілдіктерден айырды.

Белгілі мемлекет және қоғам қайраткері Алтынбек Сәрсенбаев өзінің бір сұхбатында: «Мен Қазақстандағы ең соңғы Ақпарат министрі болып қалсам деп армандаймын»,- деген еді. Бір қарағанда, бұл мәлімдеме оқырманды түрлі ойға жетелеп, он жылға жуық осы мансапты иеленген шенеунік қызметін басқалардан қызғанғандай әсер қалдыруы мүмкін. Әйтсе де, ат басынан алысты көретін сұңғыла саясаткер бұл тоқтамға әлемдік масштабта ойлап, оң-солын барлап барып келгені анық. Расында, журналистикасы қолданыстағы заңдар мен этика нормаларын басшылыққа алып жұмыс істейтін елде оны қадағалайтын органның қызметі не үшін керек?! Егер ценураға ресми тыйым салынғаны рас болса, онда біз де өркениетті елдердің тәжірибесіне сүйеніп, бұл құрылымнан бас тартқанымыз абзал.

1999 жылы 23 шілдеде қабыданған Қазақстан Республикасының «Бұқаралық ақпарат құралдары туралы» Заңына осы күнге дейін 250-ден астам түзетулер мен толықтырулар енгізіліпті. Жасыратыны жоқ, БАҚ өкілдері сүйенетін, басшылыққа алатын бас құжатта тек қана шектеулер мен тыйымдар, журналистердің құқықтары мен міндеттері, ақпарат құралын тіркеу мен аккридеттеу тәртібі, қаржыландыру көздері ғана көрсетілген. Бұл заңда журналистің мәртебесі, жеке басының қауіпсіздігі, әлеуметтік тұрғыдан қорғалуы, қаламақы саясаты туралы ештеңе айтылмаған.

Британдық «The Sunday Times» газетінің мәліметінше, журналистер стресстік жағдайларға тап болуы бойынша шахтерлер мен полиция қызметкерлерінен кейінгі үшінші орынды алып, қауіпті мамандық саналатын өрт сөндірушілер, таксист жүргізушілері және әскерилердің алдында тұрады екен. Елімізде сот пен прокуратура, әскери қызметкерлердің мәртебесі айқындалып, олардың әлеуметтік жағдайы, медициналық қызметке жүгінуі, жеке басы мен отбасының қауіпсіздіге, жоғары зейнетақы көлемі, т.б. нақты заңмен бекітілген. «Қазақстан Республикасында зейнетақымен қамсыздандыру туралы» Қазақстан Республикасының Заңында белгіленген зейнеткерлік жасқа толған отставкадағы, оның ішінде 2016 жылғы 1 қаңтарға дейін отставкаға шыққан судьяға судьяның соңғы атқарған лауазымы бойынша лауазымдық айлықақысының елу пайызы мөлшерінде салық салынбайтын өмір бойғы ай сайынғы қамтылым төленеді»,- делінген «Қазақстан Республикасының сот жүйесі мен судьяларының мәртебесі туралы» конституциялық заңында.

Қазақстанда ауылшаруашылық өнімдеріне мемлекеттік баға қойылған. Диқандар ертең еңбегі далаға кетпесін біледі. Тіпті, Қазақстан Мұсылдамдары діни басқармасы тарапынан Ораза, Құрбат айтта берілетін пітір-садақа мөлшері де нақтыланып, ол бір килло бидай бағасының төңірегін құрайды. Ал, өкінішке қарай, елімізде шығармашыл тұлғалардың әлеуметтік жағдайын жақсартуға бағытталған қаламақы саясаты қолға алынбай келеді. Егер мәселе шешілсе, журналистикада фрилансерлікпен жан бағып жүргендердің қарын тоғайтып, құлақшын жаңартып алуына мүмкіндік туар еді.

**Бекжан Әшірбаев,**

**ҚР Ақпарат саласының үздігі,**

**әл-Фараби атындағы ҚазҰУ-дың PhD докторанты**